《裕州道中 其二》
清代·边浴礼

堵阳古驿南，有村曰独树。瓦屋千余家，廛市亘分布。

自遭贼火焚，今年已三度。垣墙俱赤立，瓦砾塞衢路。

斩刈尽鸡豚，逃亡到童孺。居民鸠鹄形，羸老不堪诉。

待抚目苦睊，余生沫聊呴。敢议令长非，言之惧逢怒。

哑哑白项乌，翻飞上荒戍。野鸟尚恋群，残黎独失据。

征车屡经过，感激煎百虑。绁马黄茅冈，苍烟莽回互。

作者简介：边浴礼，字夔友，一字袖石，任丘人。道光甲辰进士，改庶吉士，授编修，历官河南布政使。有《健修堂集》。